युनाइटेडको प्रशिक्षणस्थलमा रोनाल्डो
पोर्चुगिज स्टार क्रिस्टियानो रोनाल्डो मंगलबार म्यानचेस्टर युनाइटेडको प्रशिक्षणस्थल आएका छन् । उनले युनाइटेडका नयाँ व्यवस्थापक इरिक टेन हगसँग आफ्नो भविष्यबारे छलफल गर्नेछन् । रोनाल्डो गत वर्ष पुनः युनाइटेड आएका थिए ।
लन्डन — पोर्चुगिज स्टार क्रिस्टियानो रोनाल्डो मंगलबार म्यानचेस्टर युनाइटेडको प्रशिक्षणस्थल आएका छन् । उनले युनाइटेडका नयाँ व्यवस्थापक इरिक टेन हगसँग आफ्नो भविष्यबारे छलफल गर्नेछन् । रोनाल्डो गत वर्ष पुनः युनाइटेड आएका थिए ।युनाइटेडको थाइल्यान्ड र अस्ट्रेलिया भ्रमण व्यक्तिगत कारण गुमाएका ३७ वर्षे रोनाल्डो ओल्ड ट्राफोर्ड छाड्न चाहन्छन् । युनाइटेडको क्यारिङटन प्रशिक्षणस्थलमा उनी आफ्ना एजेन्ट जर्ज मेन्डेजसँगै आएका छन् । युनाइटेडका पूर्वव्यवस्थापक सर एलेक्स फर्गुसन पनि प्रशिक्षणस्थलमा आएको देखिएको थियो । फर्गुसनले रोनाल्डोलाई युनाइटेड ल्याएका थिए । सन् २००८ मा रियल म्याड्रिड गएका रोनाल्डो युभेन्ट्स हुँदै युनाइटेड आएका थिए । युनाइटेड व्यवस्थापक टेन हगले गत महिना रोनाल्डोलाई बिक्रीमा नराखिएको जनाएका थिए । ‘हामी सिजनका लागि क्रिस्टियानो रोनाल्डोले योजनामा राखेका छौं, त्यसका लागि उनीसँग म काम गर्न पर्खिरहेको छु,’ टेन हगले भने, ‘मैले उनका बारेमा सुनेको छु । तर म के भन्न चाहन्छु भने क्रिस्टियानो बिक्रीका लागि होइनन् । उनी हाम्रो योजनामा छन् र हामी आपसमा मिलेर सफलता हात पार्न चाहन्छौं ।’ गत वर्ष रोनाल्डोले युनाइटेडबाट सर्वाधिक २४ गोल गरेका थिए । तर युनाइटेडको यो यात्रा निकै निराशाजनक थियो । गत सिजनमा प्रिमियर लिगमा छैटौं स्थानमा खस्केका कारण युनाइटेडले यसपालि च्याम्पियन्स लिग खेल्न पाउने छैन । युनाइटेडले अगस्ट ७ मा ब्राइटनसँग खेलेर प्रिमियर लिगको नयाँ सिजन सुरु गर्दै छ । तर त्यसअघि टोलीले यसै साता नर्वेमा एट्लेटिको म्याड्रिडविरुद्ध र ओल्ड ट्राफोर्डमा रायो भालेकानोविरुद्ध तयारी खेल खेल्दै छ ।